Arina vee rekord uit boeke | Netwerk24
Arina vee rekord uit boeke
Deur Lientjie Mentz En Marnus Kok 08 Augustus 2019 06:01
Magda Wessels (fisioterapeut), Obed Lekhehle (atleet), Deidri van den Hever (spanbestuurder) en Arina Nicolaisen (atleet) het die afgelope naweek die WPA Notwill 2019 Wêreldkampioenskappe vir gestremde junior atlete in Switserland bygewoon. Inlas: Arina Nicolaisen het die wêreldrekord in die 800m (T38-klas) vroue o.20 verbeter.Foto: Verskaf
Arina Nicolaisen, ’n matriekleerling aan die Hoër Meisieskool Oranje, het geskitter op die Wêreldkampioenskappe vir gestremde junior atlete wat van 1 tot 4 Augustus in Nottwil, Switserland, plaasgevind het.
Sy het ’n nuwe wêreldrekord opgestel in die 800 m (T38-klas) vir vroue o.20 in ’n tyd van 2:35.83. Dit was net ’n raps vinniger as die vorige rekord (2:35.90) wat 18 jaar gelede deur die Portugees Maria Fernandes in Nottingham, Engeland, opgestel is. Arina het ook die nasionale rekord in die 800 m aangeteken en spog ook met dié titels in die 400 m en 1 500 m.
Sy het verlede jaar die wêreldrekord in die 1 500 m met enkele sekondes misgeloop.
Arina het kort ná die wedloop Sondag (04/08) gesê dit is ’n ongelooflike gevoel om die houer van ’n wêreldrekord te wees. “Dit was baie stresvol, maar dit is ’n droom wat waar geword het.” Nadat sy reeds die Suid-Afrikaanse rekord in die 800 m behaal het, het sy en haar afrigter, Rufus Botha, besluit dat sy gaan mik om die wêreldrekord te verbeter.
“Ná die wedloop het ek nie dadelik besef dat ek dit reggekry het nie. Ek was nie by die baan toe die aankondiging gemaak is nie.” Sy sê die rekord het eers ’n werklikheid geword toe haar ouers, Anton en Sunet haar kom gelukwens het.
Anton was self vroeër jare ’n Springbok-atleet in de middelafstande en die hinderniswedloop. Hy is in daardie jare deur Rufus se pa, wyle Leon Botha, afgerig.
Nog ’n Vrystaat-atleet, Obed Lekhehle, het ’n silwer medalje in die hoogspring vir mans (o.20) in sy klas (T42) behaal.